DEĊIŻJONI TAL-KUMMISSJONI
ta' l-1 ta' Awwissu 2008
li temenda d-Deċiżjoni 2007/27/KE fir-rigward ta' l-estensjoni tal-perjodu ta' applikazzjoni tagħha
(notifikata taħt id-dokument numru C(2008) 3995)
(Test b’relevanza għaż-ŻEE)
(2008/662/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' l-Adeżjoni tal-Bulgarija u r-Rumanija,
Wara li kkunsidrat l-Att ta' l-Adeżjoni tal-Bulgarija u r-Rumanija, u b'mod partikolari l-Artikolu 42 tiegħu,
Billi:
(1)
Id-Deċiżjoni tal-Kummissjoni 2007/27/KE tat-22 ta’ Diċembru 2006 li tadotta ċerti miżuri tranżitorji li jikkonċernaw it-twassil ta’ ħalib nej lill-istabbilimenti ta’ l-ipproċessar u l-ipproċessar ta’ dan il-ħalib nej fir-Rumanija fir-rigward tar-rekwiżiti tar-Regolamenti (KE) Nri 852/2004 u 853/2004 tal-Parlament Ewropew u tal-Kunsill (1) tistipula listi ta’ stabbilimenti ta’ l-ipproċessar tal-ħalib fir-Rumanija li huma konformi mar-rekwiziti strutturali stipulati fir-Regolament (KE) Nru 852/2004 (stabbilimenti konformi) u huma awtorizzati li jirċievu u jipproċessaw il-ħalib nej li mhuwiex konformi mar-Regolament (KE) Nru 853/2004 (ħalib mhux konformi). Dik id-Deċiżjoni tiskadi fit-30 ta' Ġunju 2008.
(2)
Fir-Rumanija l-proporzjon ta’ ħalib nej konformi mar-rekwiżiti ta’ l-iġjene stipulati fir-Regolament (KE) Nru 853/2004, li jitwassal lil stabbilimenti konformi żdied. Madankollu parti mill-ħalib nej tal-baqra miġbur fir-Rumanija għadu ħalib mhux konformi. Huwa għalhekk meħtieġ li tittawwal il-validità tad-Deċiżjoni 2007/27/KE.
(3)
Id-Deċiżjoni 2007/27/KE għandha għalhekk tiġi emendata skond dan.
(4)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fit-tieni paragrafu ta’ l-Artikolu 7 tad-Deċiżjoni 2007/27/KE, id-data “30 ta’ Ġunju 2008” hija mibdula b’ “31 ta’ Diċembru 2009”.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 1 ta’ Awwissu 2008.